text: Aquest any tampoc: tornen a ajornar el Festiuet de Coma-ruga
  El Festiuet s'ha tornat a ajornar, ara fins al 2022. | Cedida
  Ajornen de nou el Festiuet de Coma-ruga, que passa al 2022
  Des de l'organització avancen que es mantindrà el 95% del cartell
  per Marc Guitart 07/06/2021 10:06h
  Aquest any tampoc. El festival de música Festiuet no es podrà celebrar a la platja de Coma-ruga per la situació sanitària i s'ajorna de nou un any. Així ho han anunciat des de l'organització del festival, afegint que pel 2022 es mantindrà el 95% del cartell.
  La decisió s'ha pres després de buscar diverses alternatives per celebrar l'esdeveniment «tot aplicant la normativa dictada per la Generalitat». Però segons els organitzadors, això no ha resultat «viable». L'única opció ha estat ajornar el festival fins al 2022.
  La intenció és que el Festiuet 2022 mantingui els quatre dies de durada i s'està treballant per afegir «sorpreses». Una d'elles serà una festa de presentació, per la qual els que mantinguin l'abonament tindran descompte.
  Els que vulguin fer la devolució, ho podran fer del 15 al 30 de juny. Des de l'organització informaran els pròxims dies com fer-ho. L'edició del 2021 havia de comptar amb grups com Oques Grasses, SFDK, Buhos, Desakato, Doctor Prats o Crim.